**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας**

**και Τουρισμού για τους κανονισμούς «Οι περί Ρυθμίσεως της Μαρίνας Λάρνακας (Καταβλητέα Δικαιώματα) (Καταργητικοί) Κανονισμοί του 2022»**

**Παρόντες:**

Κυριάκος Χατζηγιάννης, πρόεδρος Πανίκος Λεωνίδου

Ονούφριος Κουλλά Χρύσης Παντελίδης

Νίκος Σύκας Μιχάλης Γιακουμή

Κώστας Κώστα Σταύρος Παπαδούρης

Γιαννάκης Γαβριήλ

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε τους πιο πάνω κανονισμούς σε τρεις συνεδρίες της, που πραγματοποιήθηκαν στις 17 και 24 Μαΐου και στις 14 Ιουνίου 2022. Στις πιο πάνω συνεδριάσεις της επιτροπής κλήθηκαν και παρευρέθηκαν εκπρόσωποι του Υπουργείου Μεταφορών, Επικοινωνιών και Έργων, του Υφυπουργείου Τουρισμού, της Νομικής Υπηρεσίας της Δημοκρατίας, της Αρχής Ηλεκτρισμού Κύπρου, των επηρεαζόμενων εκπαιδευτικών σχολών ναυσιπλοΐας και ακτοπλοϊκών εταιρειών, καθώς και της εταιρείας «Kition Ocean Holdings».

Στο στάδιο της συζήτησης των κανονισμών παρευρέθηκαν επίσης τα μέλη της επιτροπής κ. Ανδρέας Πασιουρτίδης και Ηλίας Μυριάνθους.

Σημειώνεται ότι η επιτροπή μελέτησε τους εν λόγω κανονισμούς κατά προτεραιότητα, σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων, λόγω της φύσης και σημασίας των προτεινόμενων νομοθετικών ρυθμίσεων.

Σκοπός των προτεινόμενων κανονισμών, οι οποίοι εκδίδονται δυνάμει των άρθρων 4 και 5 του περί Ρυθμίσεως Μαρίνων Νόμου, είναι η κατάργηση των υφιστάμενων περί Ρυθμίσεως της Μαρίνας Λάρνακας (Καταβλητέα Δικαιώματα) Κανονισμών, οι οποίοι ρυθμίζουν την καταβολή των δικαιωμάτων για τη χρήση της μαρίνας και των εγκαταστάσεών της, καθώς και για αγαθά, πράγματα, υπηρεσίες ή διευκολύνσεις που παρέχονται ή διατίθενται εντός αυτής.

Ειδικότερα, με βάση τα στοιχεία που κατατέθηκαν ενώπιον της επιτροπής από τους κυβερνητικούς αρμοδίους, η κατάργηση των υφιστάμενων κανονισμών κρίνεται αναγκαία, διότι από την 1η Απριλίου 2022 η διαχείριση και λειτουργία της Μαρίνας Λάρνακας ανατέθηκε σε ιδιώτη επενδυτή για την ενιαία ανάπτυξη του λιμανιού και της μαρίνας και ως εκ τούτου το Υφυπουργείο Τουρισμού έπαυσε να ενεργεί ως διαχειριστής της Μαρίνας Λάρνακας και να έχει την εξουσία εφαρμογής των πιο πάνω κανονισμών. Σημειώνεται ότι ο ιδιώτης επενδυτής, ήτοι η εταιρεία «Kition Ocean Holdings», έχει γνωστοποιήσει ήδη με επιστολή της, ημερομηνίας 29 Δεκεμβρίου 2021, στο Υφυπουργείο Τουρισμού τα πληρωτέα ποσά χρήσης και παροχής υπηρεσιών τα οποία θα ισχύουν για την πρώτη δωδεκάμηνη περίοδο λειτουργίας της Μαρίνας Λάρνακας από την ημερομηνία ανάληψης της διαχείρισής της.

Πρόσθετα, σύμφωνα με τα πιο πάνω στοιχεία κρίθηκε σκόπιμο όπως περιληφθεί στους υπό αναφορά κανονισμούς πρόνοια για αναδρομική έναρξη της ισχύος τους, ήτοι από την 1η Απριλίου 2022. Κρίθηκε επίσης σκόπιμο όπως περιληφθεί στους κανονισμούς μεταβατική διάταξη σύμφωνα με την οποία οποιαδήποτε δικαστική διαδικασία ή βάση αγωγής εκκρεμεί κατά την ημερομηνία έναρξης της ισχύος των προτεινόμενων κανονισμών και η οποία αφορά οφειλόμενα τέλη ελλιμενισμού ή/και δικαιώματα και άλλα συναφή ζητήματα θα συνεχιστεί και θα ολοκληρωθεί από το Υφυπουργείο Τουρισμού.

Στο πλαίσιο της συζήτησης των εν λόγω κανονισμών ενώπιον της επιτροπής μέλη της ζήτησαν να ενημερωθούν αναφορικά με το ύψος των νέων τελών ελλιμενισμού ή/και δικαιωμάτων, η καταβολή των οποίων αποτελεί προϋπόθεση για τη χρήση της Μαρίνας Λάρνακας.

Συναφώς, η επιτροπή ζήτησε από τους αρμοδίους όπως καταθέσουν ενώπιόν της συγκριτικά στοιχεία σχετικά με το ύψος των πιο πάνω καταβλητέων τελών ή/και δικαιωμάτων τα οποία ίσχυαν πριν από την ανάθεση της μαρίνας σε ιδιώτη επενδυτή, καθώς και το ύψος των νέων τελών ή/και δικαιωμάτων τα οποία θα καταβάλλονται στο εξής για τη χρήση της μαρίνας και των εγκαταστάσεών της.

Στο πλαίσιο της συνέχισης της συζήτησης των κανονισμών ο Γενικός Διευθυντής του Υπουργείου Μεταφορών, Επικοινωνιών και Έργων ενημέρωσε την επιτροπή ότι, στη βάση των διαβουλεύσεων που διεξήχθησαν, τα αιτήματα των ακτοπλοϊκών εταιρειών που δραστηριοποιούνται στη Μαρίνα Λάρνακας έχουν ικανοποιηθεί από τον νέο ιδιώτη επενδυτή. Περαιτέρω, ανέφερε ότι σχετικά με τα αιτήματα των επηρεαζόμενων εκπαιδευτικών σχολών ναυσιπλοΐας καταβάλλεται κάθε δυνατή προσπάθεια εξεύρεσης μιας κοινώς αποδεκτής λύσης. Συναφώς, ο ίδιος απηύθυνε σχετική έκκληση προς την επιτροπή για προώθηση των προτεινόμενων κανονισμών στην ολομέλεια του σώματος για έγκριση, καθώς η διατήρηση των υφιστάμενων κανονισμών σε ισχύ δημιουργεί προβλήματα σύγχυσης και πολυνομίας.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της βουλευτές της κοινοβουλευτικής ομάδας του Δημοκρατικού Συναγερμού, καθώς και το μέλος της βουλευτής του Κινήματος Οικολόγων-Συνεργασία Πολιτών υιοθέτησαν τους σκοπούς και τις επιδιώξεις των προτεινόμενων κανονισμών και τάχθηκαν υπέρ της έγκρισής τους.
2. Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της βουλευτής της Δημοκρατικής Παράταξης-Συνεργασία Δημοκρατικών Δυνάμεων επιφυλάχθηκαν να τοποθετηθούν επί των προτεινόμενων κανονισμών κατά τη συζήτησή τους στην ολομέλεια του σώματος.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, υπό το φως των πιο πάνω, υποβάλλει την παρούσα έκθεσή της για σκοπούς λήψης τελικής απόφασης επί των κανονισμών στο στάδιο της συζήτησής τους στην ολομέλεια του σώματος.

21η Ιουνίου 2022

Αρ. Φακ.: 23.03.059.028-2022

ΑΟΛ/ΑΤ,ΝΚ/Ελ.Π